  Анжелика Тихонова корреспондент Камбаркаын Росси азьмуртэн Владимир Путинэн кичӧлтэм «Кышкыттэм но ӟечлыко автомобиль сюресъёс» йӧскалык ӵектос улсын лэсьтэм куать сюресъёсты эскериз. Витьсэ соос пӧлысь уже кутӥзы. Со сярысь элькун тӧролэн но кивалтэтлэн пресс-службазы ивортӥз. Сюресчиос оглом 3 иськем 200 метр мында куать сюресъёсты тупатъязы Ваньмыз ик объектъёс, Ленин нимо урамысь, Декабристъёслэн урамысьтызы, Никита Манохин нимо урамысь, Маяковский нимо урамысь, озьы ик Уральской но Комсомольской пролкаосысь сюресъёс, дасесь. Но Комсомольской пролкаысь сюресэз уже кутонэз, ву гумы пасяськемен валче выльдэм сюрес сӧриськемен сэрен, берлолы выжтоно луиз. Али Комсомольской пролкаын сюрес шобрет сӧриськемын ке но, адӟиське, сюресчиослэн ужзы ӟеч лэсьтэмын шуыса. Берло кӧня ке ар ӵоже Камбаркаын сюресъёсъя югдур умой пала берытскиз. Али валтӥсь сюресъёс гинэ умоесь ӧвӧл ини, мукетъёссэ но сюресъёсты кар тупатъяны кутске. Калленэн тротуаръёсты лэсьто, урамъёс кузя кышкыттэм ветлонлы саклык висъяло, тужгес но школаос но нылпи садъёс котырын – гожъёс лэсьто, сюрес пусъёс, тыл юбоос пуктыло. Ужъёсты котыр ласянь нуо, со шумпоттэ Александр Санин, Огъяросси калык фронтлэн улосвыл штабезлэн ёзчиезПусъём, ужъёсты Удмуртилы йӧскалык ӵектос улсын сюресъёсты тупатъяны ватсаса висъям 340 миллион манетлы луыса быдэстӥзы. Коньдонэз, Камбаркаысь сяна, Сарапулысь, Воткась но Можгаысь сюресъёсты лэсьтыны келязы. Туннэ нуналлы Камбаркаын но Можгаын ужъёс йылпумъяськизы ини, Воткаын но Сарапулын – пумаз вуо.  Тодэ вайытом, кемалась ик ӧвӧл, Удмуртиын М-7 федерал сюреслэсь люкетсэ рос-прос лэсьтӥзы.  Тегъёс: Авто Камбарка Удмуртия сюресъёс тупатъянужъёс  